"Hvad der sker i Hundested, bliver i Hundested". Sådan lød det fra søofficeren, efter han havde krænket en underordnet. Nu skal han betale en bøde på 5000 kroner samt halvdelen af sagens omkostninger. Han er blevet dømt efter militær straffelov, og frifundet for straffelovens paragraf 232, der omhandler blufærdighedskrænkelse. Det lyder til, at der bliver gået til den, når folk fra søværnet er på togt og fester. I hvert fald kom der i retten anekdoter frem fra flere fester. Både fortællinger om den 34-årige søofficer, hvor han var så fuld, at han er blevet lagt i seng af sine kollegaer. Men også historier om at han skulle have kysset en underordnet på kinden, munden og at have spyttet whiskey ind i munden på den underordnede, der har anmeldt sagen. Har fundet nyt arbejde Ifølge anklageskriftet skulle han i forbindelse med sit arbejde som overordnet ombord på flere militære skibe have kysset løs på flere underordnede. Torsdag kom det frem, at flere vidner, som har været ombord, har oplevet det som en voldsom alkoholkultur og fester, hvor stemningen blev vild, og folk blev opfordret til at smide tøjet, ligesom den tiltalte i den forbindelse skulle have kysset på flere af de underordnede. - Vi var nogle, der sad med en mærkelig følelse i kroppen bagefter. Vi havde mistet respekten (for ham, red.), lød det fra et af vidnerne. Anklageren mente, at straffen for krænkelserne skulle lyde på bødestraf på 2000 kroner per person, der er krænket, samt 30 til 40 dages ubetinget fængsel. Anklageren mente desuden, at søofficeren skulle dømmes efter militær lov. Søofficeren har, efter anklagen kom frem sidste år, fået andet arbejde i det private erhvervsliv. Han har udbedt sig betænkningstid i forhold til, om han vil anke fredagens dom.

Opsummering:
En 34-årig officer i søværnet har kysset på en underordnet og spyttet whiskey ind i munden på ham. Det skal han betale en bøde for.